จ่ายสินไหม น้ำท่วมแห่งชาติ
แม้เหตุการณ์น้ำท่วมครั้งใหญ่ของไทยเมื่อปี 2554 จะผ่านพ้นมาได้หลายปีแล้ว แต่ในส่วนของธุรกิจประกันภัยยังไม่สามารถปิดบัญชีลง 100% โดยยังคงมีภาระจ่ายค่าสินไหมตามอีกจนถึงปัจจุบัน
13 ก.พ. 2558

แม้เหตุการณ์น้ำท่วมครั้งใหญ่ของไทยเมื่อปี 2554 จะผ่านพ้นมาได้หลายปีแล้ว แต่ในส่วนของธุรกิจประกันภัยยังไม่สามารถปิดบัญชีลง 100% โดยยังคงมีภาระจ่ายค่าสินไหมตามอีกจนถึงปัจจุบัน
เมื่อข้อมูลล่าสุด ณ สิ้นปี 2557 พบว่า ยอดสินไหมรวมที่ต้องจ่ายให้กับลูกค้า 9.1 หมื่นคน หรือคิดเป็นเงิน 4.1 แสนล้านบาทนั้น ภาคธุรกิจประกันภัยสามารถจ่ายให้ลูกค้าไปได้แล้ว 9.03 หมื่นราย คิดเป็นเงิน 3.98 แสนล้านบาท หรือ 97.15% ของค่าสินไหมทั้งหมด
ยังคงเหลือที่ต้องจ่ายอีก 2.85% ซึ่งเป็นประกันภัยความเสี่ยงภัยทรัพย์สิน (ไอเออาร์) ที่อยู่ระหว่างการดำเนินการ โดยคาดว่าจะจ่ายได้ครบทั้งหมดภายในเร็ววันนี้
สำหรับจำนวนเงินค่าสินไหมทดแทน จะเป็นในส่วนของไอเออาร์มากที่สุด 3.92 แสนล้านบาท รองลงมาเป็นประกันอัคคีภัย กลุ่มอาคารพาณิชย์และธุรกิจเอสเอ็มอี 1.08 หมื่นล้านบาท ประกันภัยรถยนต์ 4,107 ล้านบาท ประกันภัยที่อยู่อาศัย 3,175 ล้านบาท ประกันชีวิตและประกันอุบัติเหตุ 27 ล้านบาท 
นายอานนท์ วังวสุ นายกสมาคมประกันวินาศภัยไทย กล่าวว่า ไม่มีบริษัทประกันภัยใดที่ต้องปิดกิจการไปเพราะจ่ายค่าสินไหมน้ำท่วม ส่วนการเรียกค่าสินไหมต่อจากบริษัทประกันภัยต่อต่างชาติ ก็เรียกเงินได้เกือบหมด เหลือค้างอยู่ประมาณ 2,000 ล้านบาทที่อยู่ระหว่างดำเนินการ